L'orde dels frares agustins, instal·lat a Barcelona des del , havia instaurat la seva seu entre els actuals carrers de Tantarantana i del Comerç, en un conjunt conventual construït bàsicament entre 1309 i 1474, amb diverses reformes i ampliacions durant els ss. XVI i XVII, anomenat Convent de Sant Agustí Vell, situat al barri de la Ribera. Després del setge de Barcelona de 1713-1714 de la Guerra de Successió havia quedat demostrat que el flanc nord de la ciutat tenia unes defenses insuficients, raó per la qual es va plantejar la construcció de la Fortalesa de la Ciutadella. La construcció, a partir de 1716, d'aquella fortalesa implicava la creació d'una gran esplanada defensiva i la reducció de l'alçada de les edificacions que l'envoltaven per facilitar-ne la defensa. Aquestes necessitats afectaren greument el convent de Sant Agustí, que l'any 1718 va ser radicalment rebaixat en alçada i que l'any 1738 fou desposseït d'una part de la seva superfície per adaptar-la a les noves alineacions de l'esplanada (actual Carrer del Comerç).